**Dokument o izdavačkoj etici**

Uredništvo časopisa *Croatica christiana periodica* poštuje i pridržava se visokih etičkih i znanstvenih standarda u izdavačkoj djelatnosti. Na tom tragu javno je dostupan etički kodeks časopisa (na mrežnim stranicama HRČAK-a).

Uredništvo prihvaća ili odbija tekstove za tisak u časopisu isključivo prema propisanim i javno dostupnim standardima časopisa, intelektualnom i tematskom sadržaju rukopisa bez obzira na rasu, spol, državljanstvo, etničko podrijetlo, vjerska uvjerenja ili političko opredjeljenje autora.

Glavni urednik i uredništvo prema autorima imaju obavezu održavanja integriteta i tajnosti autorskog rada tijekom procjene rada za publiciranje. Glavni urednik i Uredništvo su odgovorni za pronalaženje kompetentnih i kvalificiranih recenzenata te korektno provođenje recenzijskog postupa. Recenzijski postupak podrazumijeva dvije ili više recenzija jednog autorskog članka. Recenzije su dvostruke, slijepe što znači da se komunikacija između recenzenata i autora odvija preko uredništva, odnosno tijekom recenzijskog postupka ne otkriva se identitet ni autora niti recenzenta. Glavni urednik i uredništvo recenzentima jamče tajnost identiteta i nakon provedenog recenzijskog postupka.

Uredništvo može odbiti članak bez vanjske recenzije ako smatra da se tema predloženog članka ne uklapa u časopis, ako je u časopisu već objavljen članak iste teme, ako je članak loše kvalitete ili ako ne udovoljava zahtjevima koji su jasno istaknuti za sve potencijalne autore (https://hrcak.srce.hr/upute/upute\_autorima\_Croatica\_Christiana\_periodica.pdf).

Recenzenti trebaju ocjenjivanje rada prihvatiti objektivno, odgovorno i konstruktivno te upozoriti uredništvo ako nisu dovoljno kvalificirani u pogledu teme rada ili ako se radi o potencijalnom sukobu interesa bilo koje vrste. Tada se recenzenti trebaju izuzeti iz postupka recenziranja. Recenzenti su dužni štititi integritet i autorstvo članka koji im je povjeren na recenziju, ne pokazivati tekst i materijale trećim osobama ili ih koristiti u vlastitim objavama i istraživanjima prije nego li je članak publiciran. Recenzenti predlažu uredništvu kategorizaciju rada, no uredništvo pridržava pravo konačne odluke. U slučaju razilaženja u ocjeni dvaju recenzenata, uredništvo može potražiti mišljenje trećeg recenzenta, a konačnu odluku o prihvaćanju članka za tisak te o kategorizaciji donosi Uredništvo.

Autori su odgovorni za originalnost i autorstvo svojeg rukopisa, predloženog za objavu u časopisu. Korištenje tuđih radova su dužni jasno naznačiti, odnosno primjereno navesti i citirati. Dužni su pribaviti dopuštenje za tisak slika, dokumenata i sl. od odgovarajućih nositelja autorskih prava. Autori trebaju navesti organizacije, znanstvene projekte ili ustanove koje su dale potporu istraživanju, a koje se objavljuje u autorskome članku. Časopis ne objavljuje radove koji su već objavljeni ili poslani u neki drugi časopis. To se smatra zloporabom rada recenzenata i uredništva te neprihvatljivim postupanjem koje nije u skladu s uzusima akademske zajednice. Predajom tekstova za tisak u časopisu, autori pristaju da se njihovi članci u pdf formatu prikažu na mrežnim stranicama Hrčak, portal znanstvenih časopisa RH i u drugim mrežnim bibliografskim bazama podataka. U slučaju sumnji na zlorabu autorskih podataka, plagiranje, redundantnu publikaciju, lažiranje podataka ili sukobe interesa uredništvo časopisa postupit će prema preporukama Ministarstva znanosti i obrazovanja te Etičkog postupnika udruge "Committee on Publication Ethics" (COPE).